AOT บวก 0.98% โบรกฯ ชู Top Pick กลุ่มขนส่ง มองแนวโน้มฟื้นตัว-เติบโตแกร่ง
AOT แกร่งกว่าตลาด ณ เวลา 10.13 น. ราคาอยู่ที่ 310 บ. บวก 3 บ. หรือ 0.98% สูงสุดที่ 313 บ. ต่ำสุดที่ 308 บ. มูลค่าซื้อขายที่ 369.84 ลบ. โดย บล.ดีบีเอสฯ คาดว่าอัตราการเติบโตกำไรหลักสดใสทั้งในปี 58-59 แนะนำ “ซื้อ” เป้า 366 บ. และให้เป็นหุ้น Top Pick ในกลุ่มขนส่ง 
3 ก.ค. 2558

ผู้สื่อข่าวรายงานว่า ราคาหุ้นบริษัท ท่าอากาศยานไทย จำกัด (มหาชน) หรือ AOT ณ เวลา 10.13น. ราคาอยู่ที่ 310 บาท บวก 3 บาท หรือ 0.98% สูงสุดที่ 313 บาท ต่ำสุดที่ 308 บาท มูลค่าซื้อขายที่ 369.84 ล้านบาท ขณะที่ดัชนีตลาดหุ้นไทยโดยรวมลบ 0.11%
 
บล.ดีบีเอส วิคเคอร์ส (ประเทศไทย) ระบุในบทวิเคราะห์ (3 ก.ค.) ว่าผู้บริหาร AOT ได้ปรับเพิ่มปริมาณการขนส่ง (Traffic) ในงวดปี 58 เพิ่ม โดยในเป้าหมายใหม่จำนวนผู้โดยสารเติบโต 19.6% จากเดิมที่ 10% และจำนวนเที่ยวบินเพิ่ม 17.9% จากเดิมที่ 10% เพื่อสะท้อนปริมาณการขนส่งในเดือนเม.ย.และ พ.ค.58 ที่เพิ่มขึ้นอย่างน่าประทับใจ โดยเฉพาะในส่วนผู้โดยสารต่างประเทศที่ให้ผลตอบแทนดีกว่าในประเทศนั้น เติบโตแข็งแกร่งมากถึง 22.3% และ 29.7% จากปีก่อนตามลำดับ ด้านเที่ยวบินก็เพิ่มขึ้น 14% และ 19.9% ตามลำดับ
สำหรับโครงการขยายสนามบินสุวรรณภูมิเฟส 2 จะเริ่มก่อสร้างได้ประมาณเดือนมี.ค.59 และใช้เวลาประมาณ 36 เดือนในการก่อสร้างให้แล้วเสร็จ โดยใช้เงินลงทุนประมาณ 62.5 พันล้านบาท ซึ่งดูว่าเป็นการลงทุนที่สูง แต่จะช่วยรองรับผู้โดยสารได้เพิ่มอย่างมาก จากเดิมที่ 45 ล้านคน/ปี เป็น 80 ล้านคน/ปี ทั้งนี้บริษัทคาดว่าจะมีวิธีการประหยัดเงินลงทุนได้อีก ด้วยวิธีการต่างๆ ส่วนการสร้างทางวิ่ง (runway) แห่งที่ 3 กำลังรอใบอนุญาต EHIA ซึ่งตามกำหนดการแล้วคาดว่าจะแล้วเสร็จในปี 2563
ทั้งนี้ แนะนำ “ซื้อ” และให้เป็นหุ้น Top Pick ในกลุ่มขนส่ง โดยประเมินราคาพื้นฐานที่ประเมินด้วยวิธีส่วนคิดลดกระแสเงินสดสุทธิ (DCF, wacc 12%, terminal growth 3%) 366 บาท จุดเด่นคือ เป็นผู้ประกอบการน้อยรายในไทย และได้รับประโยชน์จากอุตสาหกรรมท่องเที่ยวของไทยที่กำลังฟื้นตัวดีมาก คาดการณ์อัตราการเติบโตกำไรหลัก (Core Profit) ก็สดใสทั้งในปี 58 และปี 59 ที่ 30% และ 18% เทียบจากปีก่อนตามลำดับ